宿石堰聞牧馬者歌
作者：司馬光
朝代：宋

paragraphs: 大河之曲多寛閑，牧田枕倚長堤灣。
烏栖鵲散堤樹寂，柝木聲稀宵欲闌。
牧兒跨馬乘涼月，歷歷繞羣高唱發。
幽情逸氣生自然，往往鳴鞘應疏節。
歌辭難辨野風高，似述離憂嗟役勞。
徘徊不斷何妨近，彷彿微聞已復遙。
長川冷浸秋雲白，露草飜光凝碧色。
星疏河淡夜初長，展轉空亭奈孤客。
洞簫音律京君明，可憐骨朽不更生。
安得使傳哀怨意，爲我寫之羌笛聲。